b"\n_START_ARTICLE_\nNaujasis pasaulis\n_START_PARAGRAPH_\nNaujasis pasaulis (isp. Nuevo Mundo)\xc2\xa0\xe2\x80\x93 teritorijos, nepriklausan\xc4\x8dios Eurazijai ir Afrikai, t. y., Amerika ir Australija. \xc5\xa0iam pavadinimui atsiradus XV am\xc5\xbeiaus antroje pus\xc4\x97je Amerika buvo nauja europie\xc4\x8diams, kurie buvo \xc4\xafprat\xc4\x99, kad pasaul\xc4\xaf sudaro tik Europa, Azija ir Afrika (Senasis pasaulis).\n_START_SECTION_\nKilm\xc4\x97\n_START_PARAGRAPH_\n1493\xc2\xa0m., Kristupui Kolumbui gr\xc4\xaf\xc5\xbeus \xc4\xaf Ispanij\xc4\x85 i\xc5\xa1 pirmosios kelion\xc4\x97s \xc4\xaf Amerikas Peter Martyr d'Anghiera lai\xc5\xa1ke pavadinimo Kolumb\xc4\x85 \xe2\x80\x9eNaujojo pasaulio\xe2\x80\x9c atrad\xc4\x97ju. Kitame lai\xc5\xa1ke jis v\xc4\x97l pamin\xc4\x97jo \xe2\x80\x9eNauj\xc4\x85j\xc4\xaf pasaul\xc4\xaf\xe2\x80\x9c (orbo novo). 1516\xc2\xa0m. Martyr i\xc5\xa1leido savo veikal\xc4\x85, kurio pavadinimas prasid\xc4\x97jo De orbe novo (\xe2\x80\x9eApie Nauj\xc4\x85j\xc4\xaf pasaul\xc4\xaf\xe2\x80\x9c). 1524\xc2\xa0m. terminas taip pat buvo panaudotas Giovanni da Verrazzano apra\xc5\xa1ant jo kelion\xc4\x99 palei dabartin\xc4\x97s JAV ir Kanados krantus._NEWLINE_Terminas \xe2\x80\x9eNaujasis pasaulis\xe2\x80\x9c visuomet apima Amerikas ir gali apimti arba neapimti Australazij\xc4\x85, atsi\xc5\xbevelgiant \xc4\xaf kontekst\xc4\x85. Pvz., biologijoje kalbant apie Naujojo ir senojo pasaulio flor\xc4\x85 ir faun\xc4\x85, Australazija nepriskiriama nei prie Naujojo, nei prie Senojo pasaulio._NEWLINE_Gerokai prie\xc5\xa1 Kolumbo keliones Europoje egzistavo legendos apie kontinentus Vakaruose, u\xc5\xbe vandenyno. Pvz., skandinav\xc5\xb3 Did\xc5\xbeioji Airija, (Hv\xc3\xadtramannaland\xc2\xa0\xe2\x80\x93 \xe2\x80\x9ebalt\xc5\xb3j\xc5\xb3 \xc5\xbemoni\xc5\xb3 \xc5\xa1alis\xe2\x80\x9c); \xe2\x80\x9e\xc5\xa1vent\xc5\xb3j\xc5\xb3 buvein\xc4\x97\xe2\x80\x9c, aplankyta \xc5\xa0v. Brendono, Klainferto abato, kaip apra\xc5\xa1yta airi\xc5\xb3 Lismoro knygoje; Velso legenda apie Madok\xc4\x85; Platono Atlantida."